টেকনাফ নিউজ ডেস্ক:: ভারতের উত্তরাঞ্চলে ভয়াবহ ধূলিঝড়ে প্রাণহানির সংখ্যা বেড়ে ১২৫ জনে দাঁড়িয়েছে। মৃতের সংখ্যা আরও বাড়তে পারে বলে আশঙ্কা করা হচ্ছে।এর মধ্যেই উত্তরপ্রদেশ ও রাজস্থানে আগামী ৪৮ ঘণ্টার মধ্যে আবারও ধুলিঝড় আঘাত হানার আশঙ্কার কথা জানিয়েছে দেশটির আবহাওয়া দফতর। দুর্যোগ মোকাবিলার কাজে দায়িত্বপ্রাপ্তরা ব্রিটিশ সংবাদমাধ্যম বিবিসিকে জানিয়েছেন অন্তত ২০ বছরের মধ্যে এ ধরনের ঝড়ে এতো বেশি সংখ্যক প্রাণহানি হয়নি। বৃহস্পতিবার (৩ মে) বেশিরভাগ প্রাণহানি হয়েছে বজ্রপাতে। ব্রিটিশ সংবাদমাধ্যম বিবিসির প্রতিবেদনে বলা হয়, বৃহস্পতিবার প্রবল ধুলিঝড়ে উত্তরপ্রদেশ ও রাজস্থানের বিভিন্ন অংশে ব্যাপক ক্ষয়ক্ষতি হয়েছে। উচ্চ গতির বাতাস আর বজ্রপাতে অনেক গ্রাম বিধ্বস্ত হয়েছে, দেয়াল ভেঙে পড়েছে। অন্ধ্রপ্রদেশেও ঝড়ে প্রাণহানি হয়েছে।